चेतरै दी दपैह्र। बरांडै चौकिये उप्पर यतीन आलसै-हारेआ पेदा हा। चपासै धुप्प तपा करदी ही। गर्म हवा हा भखी दी, चपासे फिरा करदी ही। बड़, बड़ोई˙, ते शिरीश दे बड्डे-बड्डे रुक्ख नमियें पौंगरें कन्नै लदोई गेदे। गर्मी कारण कुंगले पत्तर कलमाई गेदे हे। उस दिने दी बर्खा कारण खेतरें च हल्ल चलन लगी पेदे हे। ह्लल-दांद लेइयै हाली खेतरें चा परतोआ करदे हे। सारी जिंद परसै तरपिन्न, परसैन्हाता काला चमड़ा धुप्पै च लोहे दे पत्तरें आला लेखा लिशका करदा हा। बौरी-चमैर जनानिआं, गोहा, बालन-पत्तर चुनियै परतोआ करदियां हियां। ठीक सामनै, रस्तै दे पार शिरीश दे रुक्खे कन्नै इक बेल लपटोई दी ही ते बेले नी मते फुल्ल हे लग्गे दे। उदे पर भौर गुन-गुन करा करदे हे-जिया इक्कै संगीतै दे सुरें दा जाल बुना करदियां होन। फुल्ल सिंघने आलियां इक-दौं चिड़ियां नच्ची-नच्चियै, उस टाह्ला उप्परा उस टाह्लियै उप्पर आवा-जा करदियां हियां, कुतै दूर दौं कोयलां, इक दुए दी बरोसरिया कूह्का करदियां हियां। "पी कां, दी जिआं अज्ज जबान गै बंद होयै। कुत्थें गेई? पता नेईं बनसुग्गे केईं टोल बनाई उडरा करदे हे-तिलें दो तक्का च। अनगिनती रंग बरंगी तितलिआं-अक्खर सुरगे दी ब्हाऊ च उडरदे, फुल्लें गिरद फिरा करदे हे।"